Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tapprova s-sett ta' għodod konġunti għall-miżuri ta' mitigazzjoni, maqbula mill-Istati Membri, biex tindirizza r-riskji tas-sigurtà marbuta mal-introduzzjoni tal-5G, il-ħames ġenerazzjoni tan-netwerks mobbli. Dan iwieġeb l-appell tal-Kunsill Ewropew għal approċċ miftiehem dwar is-sigurtà tal-5G u r-Rakkomandazzjoni tal-Kummissjoni ta' Marzu 2019. Minn dak iż-żmien 'l hawn, l-Istati Membri identifikaw ir-riskji u d-dgħjufijiet fil-livell nazzjonali u ppubblikaw valutazzjoni tar-riskju konġunta tal-UE. Permezz ta' dan is-sett ta' għodod, l-Istati Membri qed jimpenjaw ruħhom li jimxu 'l quddiem flimkien abbażi ta' valutazzjoni oġġettiva tar-riskji identifikati u miżuri ta' mitigazzjoni proporzjonati. Bil-Komunikazzjoni tagħha li adottat illum stess, il-Kummissjoni qed tniedi azzjonijiet rilevanti fil-kompetenzi tagħha u qed tappella biex sat-30 ta' April 2020 jiddaħħlu fis-seħħ miżuri essenzjali. Margrethe Vestager, Viċi President Eżekuttiv għal Ewropa Lesta għall-Era Diġitali, qalet: “Bil-5G nistgħu nagħmlu affarijiet kbar. Din it-teknoloġija tappoġġa l-mediċina personalizzata, l-agrikoltura ta' preċiżjoni u l-grilji tal-enerġija li jistgħu jintegraw kull tip ta' enerġija rinnovabbli. Din se tagħmel bidla pożittiva. Madankollu, dan iseħħ biss jekk in-netwerks tagħna jkunu siguri. Hekk biss il-bidliet diġitali jistgħu jkunu ta' benefiċċju għaċ-ċittadini kollha.” Margaritis Schinas, Viċi President għall-Promozzjoni tal-Istil ta' Ħajja Ewropew Tagħna, qal: “Unjoni tas-Sigurtà ġenwina hija unjoni li tipproteġi liċ-ċittadini, lill-kumpaniji u lill-infrastruttura kritika tal-Ewropa. Il-5G se tkun teknoloġija rivoluzzjonarja iżda ma tistax tkun għad-detriment tas-sigurtà tas-suq intern tagħna. Is-sett ta' għodod huma pass importanti f'dak li għandu jkun sforz kontinwu fil-ħidma kollettiva tal-UE biex tipproteġi aħjar l-infrastrutturi kritiċi tagħna.” Thierry Breton, il-Kummissarju għas-Suq Intern, qal: “L-Ewropa għandha l-kapaċità kollha biex tkun fuq quddiem nett f'din it-tellieqa teknoloġika. Kemm fl-iżvilupp u anki fl-introduzzjoni tat-teknoloġija 5G, l-industrija tagħna diġà imxiet sew 'il quddiem. Illum qed nipprovdu sett ta' għodod lill-Istati Membri tal-UE, lill-operaturi tat-telekomunikazzjoni u lill-utenti biex jibnu infrastruttura Ewropea bl-ogħla standards tas-sigurtà u jipproteġuha, ħalli kulħadd jibbenefika bis-sħiħ mill-opportunitajiet li joffri l-5G.” Għalkemm l-atturi tas-suq huma l-aktar responsabbli għall-introduzzjoni sigura tal-5G, u l-Istati Membri huma responsabbli għas-sigurtà nazzjonali, is-sigurtà tan-netwerk 5G hija kwistjoni ta' importanza strateġika għas-Suq Uniku kollu u għas-sovranità teknoloġika tal-UE. Biex niżguraw li ċ-ċittadini u n-negozji tal-UE jkunu jistgħu jisfruttaw bis-sħiħ il-benefiċċji ta' din it-teknoloġija ġdida b'mod sikur, hemm bżonn implimentazzjoni kkoordinata mill-qrib ta' dan is-sett ta' għodod. Il-5G se taqdi rwol importanti fl-iżvilupp futur tal-ekonomija diġitali u tas-soċjetà tal-Ewropa. Se tkun xprun essenzjali għas-servizzi diġitali tal-futur fl-oqsma ewlenin tal-ħajja taċ-ċittadini, u bażi importanti għat-trasformazzjonijiet diġitali u ekoloġiċi. Fl-2025, il-5G hu stmat li se jħalli €225 biljun f'introjtu madwar id-dinja. Għalhekk il-5G hu assi importanti għall-Ewropa biex tikkompeti fis-suq dinji, u ċ-ċibersigurtà tal-5G hija kruċjali biex tiġi żgurata l-awtonomija strateġika tal-Unjoni. Dan kollu jikkonċerna biljuni ta' oġġetti u sistemi konnessi, inkluż f'setturi kritiċi bħall-enerġija, it-trasport, is-settur bankarju u s-saħħa, kif ukoll sistemi ta' kontroll industrijali li jżommu informazzjoni sensittiva u jappoġġaw is-sistemi tas-sikurezza. Fl-istess ħin, in-netwerks 5G huma aktar soġġetti għall-attakki ċibernetiċi għax għandhom arkitettura anqas ċentralizzata u qawwa komputazzjonali intelliġenti fit-truf tagħhom, u għax jeħtieġu aktar antennas u jiddependu iżjed fuq is-softwer. It-theddid għaċ-ċibersigurtà qed kulma jmur jiżdied u jsir ferm aktar sofistikat. Ħafna mis-servizzi kritiċi se jkunu jiddependu mill-5G u għaldaqstant hija importanza strateġika kbira għall-UE kollha li tiġi żgurata s-sigurtà tan-netwerks. Stħarriġ ġdid tal-Ewrobarometru, li ġie ppubblikat illum ukoll, juri li qed tiżdied is-sensibilizzazzjoni dwar iċ-ċiberkriminalità. Fil-fatt, imqabblin ma' 46 % fl-2017, did-darba 52 % wieġbu li jħossuhom pjuttost infurmati sew jew infurmati sew ħafna dwar iċ-ċiberkriminalità. Konklużjonijiet dwar is-sett ta' għodod tal-UE L-Istati Membri, permezz tal-Grupp ta' Kooperazzjoni tal-NIS, adottaw is-sett ta' għodod. Dan is-sett ta' għodod jindirizza r-riskji kollha identifikati mill-valutazzjoni tar-riskju koordinata tal-UE, inkluż ir-riskji relatati ma' fatturi li mhumiex tekniċi, bħar-riskju ta' interferenza minn Stati li mhumiex fl-UE jew minn atturi appoġġati mill-Istat permezz tal-katina tal-provvista tal-5G. Abbażi tar-rapport ta' valutazzjoni tar-riskju tal-UE ta' Ottubru li għadda, dan is-sett ta' għodod jinkludi miżuri tekniċi u strateġiċi u azzjonijiet korrispondenti li jsaħħu l-effettività tagħhom. Dawn se jiġu kkalibrati skont fatturi oġġettivi. Fil-konklużjonijiet dwar is-sett ta' għodod, l-Istati Membri qablu li jsaħħu r-rekwiżiti tas-sigurtà, li jivvalutaw il-profili tar-riskju tal-fornituri, li japplikaw ir-restrizzjonijiet rilevanti għall-fornituri meqjusa ta' riskju għoli, inkluż l-esklużjonijiet neċessarji għal assi ewlenin meqjusin kritiċi u sensittivi (bħal pereżempju l-funzjonijiet ewlenin tan-netwerk), u li jkun hemm strateġiji fis-seħħ li jiżguraw id-diversifikazzjoni tal-bejjiegħa. Anke jekk id-deċiżjoni dwar miżuri speċifiċi tas-sigurtà tibqa' r-responsabbiltà tal-Istati Membri, il-ħidma kollettiva fuq is-sett ta' għodod turi determinazzjoni qawwija għal tweġiba konġunta għall-isfidi marbuta mas-sigurtà tan-netwerks 5G. Din hija essenzjali biex l-approċċ tal-UE fir-rigward tas-sigurtà tal-5G ikun kredibbli u ta' suċċess, u biex niżguraw il-ftuħ kontinwu tas-suq intern diment li r-rekwiżiti tas-sigurtà tal-UE bbażati fuq ir-riskji jkunu rispettati. Il-Kummissjoni se tappoġġa l-implimentazzjoni ta' approċċ tal-UE dwar iċ-ċibersigurtà tal-5G u se tieħu azzjoni, kif mitluba mill-Istati Membri, billi tuża l-għodod kollha disponibbli, fejn ikun xieraq, biex tiżgura s-sigurtà tal-infrastruttura u tal-katina tal-provvista tal-5G: Il-passi li jmiss Il-Kummissjoni tħeġġeġ lill-Istati Membri biex jieħdu azzjoni sat-30 ta' April 2020 fejn tidħol l-implimentazzjoni tas-sett ta' miżuri rakkomandati fil-konklużjonijiet dwar is-sett ta' għodod, u biex sat-30 ta' Ġunju 2020 jippreparaw rapport konġunt dwar l-implimentazzjoni f'kull Stat Membru. Flimkien mal-Aġenzija tal-UE għaċ-Ċibersigurtà, il-Kummissjoni se tkompli tagħti l-appoġġ kollu tagħha, inkluż billi tniedi azzjonijiet rilevanti fl-oqsma li huma fil-kompetenzi tagħha. Il-Grupp ta' Kooperazzjoni tal-NIS se jkompli jaħdem sabiex jibqa' jappoġġa l-implimentazzjoni tas-sett ta' għodod. Kuntest Biex tappoġġa l-introduzzjoni u l-adozzjoni tan-netwerks 5G, f'Settembru 2016 il-Kummissjoni ppreżentat Pjan ta' Azzjoni tal-5G. Illum, l-Ewropa hija waħda mill-aktar reġjuni avvanzati fid-dinja fejn tidħol it-tnedija kummerċjali tas-servizzi tal-5G, b'investiment ta' €1 biljun li jinkludu finanzjament tal-UE ta' €300 miljun. Sal-aħħar ta' din is-sena, l-ewwel servizzi tal-5G huma mistennija jkunu disponibbli f'138 belt Ewropea. Fis-26 ta' Marzu 2019, wara appell tal-Kunsill Ewropew, il-Kummissjoni adottat Rakkomandazzjoni dwar iċ-Ċibersigurtà tan-netwerks 5G li tħeġġeġ lill-Istati Membri jwettqu valutazzjoni tar-riskju nazzjonali, jirrevedu l-miżuri tagħhom u jaħdmu flimkien fuq valutazzjoni tar-riskju koordinata u fuq sett ta' għodod komuni għall-miżuri ta' mitigazzjoni. L-Istati Membri wettqu l-valutazzjonijiet tar-riskju nazzjonali tagħhom u ppreżentaw ir-riżultati lill-Kummissjoni u lill-Aġenzija tal-UE għaċ-Ċibersigurtà. F'Ottubru 2019, il-Grupp ta' Kooperazzjoni tal-NIS ippubblika rapport koordinat tal-UE li jidentifika t-theddidiet ewlenin u l-atturi prinċipali tat-theddid, l-aktar assi sensittivi, l-akbar dgħjufijiet u numru ta' riskji strateġiċi. Dan ir-rapport joħroġ fid-dieher numru ta' sfidi għas-sigurtà relatati man-netwerks 5G u jiddefinixxi fatturi għall-valutazzjoni tal-profili tar-riskju ta' fornituri individwali. F'Novembru 2019, l-Aġenzija tal-UE għaċ-Ċibersigurtà ppubblikat pjan speċifiku ta' mmappjar ta' theddid relatat man-netwerks tal-5G bħala kontribut ulterjuri għas-sett ta' għodod. Aktar informazzjoni Il-Komunikazzjoni tal-Kummissjoni dwar l-Introduzzjoni Sigura tal-5G fl-UE Sett ta' għodod tal-UE dwar iċ-Ċibersigurtà tal-5G Mistoqsijiet u tweġibiet Skeda informattiva Stħarriġ tal-Ewrobarometru Il-Grupp ta' Kooperazzjoni tal-NIS